Зи IэщIагъэм къыхуигъэщIа
Дыгулыбгъуей къуажэм щыщ Абдокъуэ Мухьэмэдин зи IэщIагъэм хуэIэижь, цIыхухэм зи дзыхь ирагъэз шофёр Iэзэщ.
Абхъаз, Къэбэрдей-Балъкъэр республикэхэм щыпсэухэр лIэщIыгъуэ зыбжанэ хъуауэ зэкIэлъокIуэ, я зэпыщIэныгъэр нэхъ быдэ, нэхъ куу зэрыгъэхъуурэ макIуэ. Абы и лъэныкъуэкIэ илъэс 30-м щIигъуауэ мэлажьэ Налшык — Сыхъум автобус гъуэгур. А линэм тет автобусхэм ящыщ зым илъэс 20-м щIигъуауэ дэсщ мы тхыгъэр зытеухуа Абдокъуэр.
ЗэрытщIэщи, автомашинэхэм я бжыгъэм махуэ къэс жыхуаIэм хуэдэу къащыхэхъуэ ди зэманым гъуэгуанэ жыжьэ утетыныр, дауи, тыншкъым. ТIысыпIэ 50-м нэблагъэ зиIэ автобусышхуэр зебгъэкIуэныр жэуаплыныгъэ зыпылъ лэжьыгъэщ. Абы теухуауэ къалъыс жэуаплыныгъэр зыхащIэу, цIыхухэм я дзыхь кърагъэзу илъэс зыбжанэ хъуауэ зэгурыIуэу зэдолажьэ Мухьэмэдинрэ и лэжьэгъу Хъуромэ Мухьэмэдрэ.
— Автобусым махуэ къэс дыщрохьэлIэ зи хьэлкIи щэнкIи зэтемыхуэ цIыху куэд. Сыхьэт 24-рэ хуэдиз, къэбгъэлъагъуэмэ, зы жэщрэ зы махуэрэ зыдэлъ гъуэгуанэ жыжьэр, пцIы хэмылъу, языныкъуэхэм къатохьэлъэ. ЗэрыжаIэу, зым макъамэр зэран къыхуохъу, адрейр уэрэд щIэдэIу- мэ нэхъ къещтэ. Аращи, дэтхэнэ зыми бгъэдыхьэкIэ щхьэхуэ къызэрыхуэдгъуэты-ным, арэзы зэрытщIыным, автобусым исхэр зэрызэгурыдгъэIуэнум, ахэр зыщIэлъэIухэр зэрыдгъэзэщIэным иужь дитщ, — жеIэ Мухьэмэдин.
Дауи, апхуэдиз цIыхум ягу удыхьэн папщIэ шыIэныгъэшхуэ пхэлъын, зэпIэзэрыту ущытын хуейщ. Гу зылъыттаращи, Абдокъуэ Мухьэмэдин ящыщщ и IэщIагъэм къыхуигъэщIащ зыхужаIэ шофёр IэкIуэлъакIуэхэм.
БЖЬЫХЬЭЛI Розэ.
